google/wiki40b huggingface dataset:
Saft (band)

Historikk

Forløperen til Saft var Neither Nor fra 1966 med Karsten Olsen på trommer (Nøkken/DMD) og Oddvar Rørtveit på bass. Saft var hovedmomentet under oppsetningen av rockemusikalen Hår på Den Nationale Scene i Bergen i 1970–1971. 
Saft hadde sin debutkonsert i Bergen i oktober 1970 og hadde sin største hit med «People in Motion» som vant Europatoppen 26. november 1971. De vant også Spellemannprisen 1973 som beste gruppe.
Ved Spellemannprisen for 1973 stoppet Egil Monn-Iversen et planlagt samspill mellom prisvinnerne Sigbjørn Bernhoft Osa og Saft. Monn-Iversen mente at kvaliteten på livefremførelsen ikke holdt for TV-sendingen. Samarbeidet utviklet seg videre, og ble senere presentert under åpning av den første Ragnarockfestivalen i Holmenkollen i 1973. Samarbeidet resulterte også i LP-en Stev, Sull, Rock og Rull samme år. Samarbeidet mellom Osa og Saft ble godt mottatt av unge, men sjokkerte samtidig det etablerte folkemusikkmiljøet. Ideen om samarbeid kom fra Trygve Thue ut fra ide om at norsk folkemusikk og feleteknikk/stil var innblandet i utviklingen av den amerikanske folkemusikken. Sigbjørn Bernhoft Osa sa seg enig i dette, med utgangspunkt i sine mange turneer dit.
Saft ga ut det meste av eget materiale på en dobbel-CD i 1996 og har etter dette spilt jevnlige konserter, blant annet på Storåsfestivalen i 2004.
Sepik

Beskrivelse

Elva har sitt utspring i Victor Emanuelfjellene i de sentrale fjellområdene i Papua Ny-Guinea. Fra kildene i fjellene ved Telefomin renner den mot nordvest og renner ut av fjellområdene nær Yapsei. herfra renner den inn i den indonesiske provinsen Papua, før den snur tilbake mot nordøst og deretter østover over resten av sitt løp. Den mottar flere sideelver fra Bewanifjellene og Torricellifjellene i nord og Sentralkjeden i sør.
Over mesteparten av sintt løp renner elva i et snirklete og buktende løp mot Bismarckhavet. I motsetning til mange andre store elver har ikke Sepik et delta, men renner rett ut i havet, rundt 100 km øst før byen Wewak. Den er også seilbar over mesteparten av sitt løp.
Elvas samlede lengde er 1 126 km, og den har et nedbørfelt på over 80 000 km². Langs mesteparten av elva ligger et 5-10 kilometer bredt belte av aktive meandere som har dannet en opptil 70 kilometer bred elveslette med omfattende sumpområder. Sepikområdet er et stort sett uberørt miljø ettersom det ikke finnes større byer eller virksomheter innen gruve- og skogsdrift i nedbørfeltet.
Cholla kullkraftverk

Cholla kullkraftverk  er et kullkraftverk ved Joseph City i Navajo County, delstaten Arizona i USA. Det har en installert produksjonskapasitet på 1021 MW, fordelt på 4 turbiner. Dette er et av delstatens større kraftverk målt etter effekt. Anlegget ble påbegynt omkring 1960 og stod ferdig i 1981. Brenselkilden er ulike kvaliteter av kull.
Anleggets totale CO2-utslipp i 2006 var 8.526.274 tonn.
Sphaerophoria interrupta

Utseende

En liten (6-9 mm), gul og svart blomsterflue. Kroppsbygningen er lang og smal, bakkroppsspissen når hos hannen omtrent til vingespissene. Fasettøynene er nakne, antennene korte og gule. Ansiktet er gult. Thorax er litt matt, grønnlig bestøvet, med brede, gule sidestriper. Scutellum er gult. Bakkroppen er lang og sylindrisk med fire par runde, gule flekker. Hannens ytre kjønnsorganer fanner en stor, avrundet, for det meste gul kapsel, syrstylus har en stor, fingeraktig utvekst. Beina er gule bortsett fra mørke bakføtter og forholdsvis korte, vingene glassklare. Hunnens bakkropp har fire par adskilte flekker.

Levevis

Larvene lever av bladlus. De voksne fluene kan finnes fra mai til august og besøker mange slags blomster, arten overvintrer som larve.

Utbredelse

Denne arten finnes over mesteparten av Europa og i det vestlige Sibir.  I Norge er den vanlig over hele landet unntatt lengst i nord.
Trollkrem

Trollkrem er en dessert som er laget av tyttebær, sukker og piskede eggehviter.Enkelte bruker også noe vaniljesukker. Desserten serveres av og til med vaniljesaus. Trollkrem er mest vanlig brukt på høsten når man får tak i friske tyttebær.
Anacapri

Oversyn

Den franske komponisten Claude Debussy besøkte Anacapri regelmessig. Han har tilegnet et av sine  preludier, "Les collines d'Anacapri" (Anacapris høyder), til befolkningen.
Det er bussforbindelse via flere hårnålsvinger fra Marina Grande og byen Capri til Anacapri.
En av turistattraksjonene på Anacapri er stolheisen (seggiovia) opp til det 589 meter høye Monte Solaro for vakkert utsyn mot syd og fyrtårnet Punta Carena som ligger 3 km fra Anacapri.
Astrid Olofsdatter

Astrid eller Estrid

Astrid er det navnet som vi kjenner fra Snorre Sturlason, og på grunn av dennes autoritet er det norske navnet som hun kjennes under, men sannsynligvis het hun nok Estrid som sin tante i Danmark og sin stemor i Sverige. Som datter av svenskekongen Olof var hun søster av Emund den gamle som etterfulgte sin halvbror Anund Jakob på den svenske tronen i 1050.
Det fortelles at dronning Estrid ikke var vennlig innstilt til sine stebarn og kong Olof fikk derfor sendt barna til fostring hos fremmede slik skikken var den gang. Astrid kom til en fremstående mann i Västergötland som het Egil.

Den uvennlige svenskekongen

Svenskekongen hadde vært med på å drepe kong Olav Tryggvason av Norge ved årtusenskiftet, og da Olav Digre reetablert det norske kongedømmet femten år senere var det ikke gode forbindelser mellom det svenske og det norske kongehuset. Stormenn i begge land forsøkte derimot å få i gang en fredsavtale som skulle forsegles med at Olav Digre giftet seg med Olof Skötkonungs datter, hans ektefødte datter Ingegjerd Olofsdatter. 
Svenskekongen verget seg på det svenske tinget i Uppsala, men da han ble truet med opprør ga han seg og gikk med på avtalen. Men løftet ble ikke innfridd. Hans ektefødte datter ble giftet bort til Jaroslav I av Kiev, storfyrste av Novgorod. At Astrid i stedet ble dronning i Norge forklares av Snorre med at Ragnvald jarl i Vestergøtland fikk Olav til å gå med på å gifte seg med Astrid for å irritere den kommende svigerfaren. Den islandske kongssagaen Fagrskinna skriver at Olof Skötkonung tilbød gifte bort Astrid med den medgift som han tidligere hadde gått med på å tilby for Ingegjerd, hvilket sannsynligvis var godt nok for norskekongen om freden skulle opprettholdes. Snorre mener at det var Ragnvald jarl som betalte medgiften for å oppretteholde avtalen, og at ekteskapet skjedde mot svenskekongens vilje.

Ei vakker, veltalende kvinne

Snorre beskriver Astrid i rosende vendinger: «Hun var en svært vakker kvinne og visste vel å velge sine ord, blid og medgjørlig og gavmild på gods. Da hun var voksen, var hun ofte hos sin far, og alle mennesker likte henne godt.»
Olav Digre var konge i Norge i femten urolige år før han døde på Stiklestad. Sammen med Astrid fikk han muligens datteren Ulvhild Olavsdatter (ca. 1020–1070) som ble gift med hertug Ordulf av Sachsen (1020–1072), sønn av Bernhard II av Sachsen. Snorre kaller ham for «Otta av Brunsvik» (Braunsschweig) i Saksland, og som senere hjelper Magnus Olavsson den gode på hærferd i Danmark.
Meles Zenawi

Bakgrunn

Zenawi var sønn av etiopieren Zenawi Asres fra Adwa og av Alemash Guebreluel fra Adi Quala i Eritrea. Han var det tredje av seks barn. Hans første navn var Legesse (det gir Legesse Zenawi, ge'ez: ለገሰ ዜናዊ legesse zēnāwī). Han skulle imilertid bli bedre kjent under sitt nom de guerre Meles, som han tok for å ære universitetsstudenten Meles Tekle, også fra Tigray, som var blitt henrettet av Mengistus regjering i 1975.
Zenawi fullførte videregående skole i 1972 på Generelt WinGate School i Addis Abeba. Han begynte på det medisinske fakultet ved Addis Abeba University (tidligere kjent som Haile Selassie-universitet), der han studerte i to år før han avbrøt sine studier i 1974 for å delta i Tigrayan People's Liberation Front.

Geriljakamp og politiske verv

Som ung sluttet Zenawi seg til en geriljagruppe som kjempet mot president Mengistu Haile Mariam. Da denne måtte flykte fra landet i 1991 ble Zenawi president. Han var Etiopias president i perioden 28. mai 1991 til 22. august 1995.
Zenawi ble før 1997 ansett for å være en demokratisk leder som arbeidet for en bedre utvikling i Etiopia. Statsministeren ble imidlertid beskyldt av mange valgobservatører siden valget i 2005 for å være en diktator, på grunn av at hans regjeringssoldater drepte over 200 demonstranter på Addis Abebas gater og fengslet flere tusen.
Zenawi gjorde seg bemerket internasjonalt. Blant annet var han representant for Afrika ved klimaforhandlingene i København i desember 2009. I 2010 ble det meldt at han skulle sitte i ledelsen for et FN-klimapanel som skulle sikre 100 milliarder amerikanske dollar i året innen 2020 for klimatiltak i utviklingsland.
Zenawi døde den 20. august 2012 etter lengre tids sykdom.
1. divisjon fotball for menn 2012

Opp- og nedrykk

De to beste lagene rykket direkte opp til Eliteserien 2013, mens lagene fra tredje- til sjetteplass spilte kvalifisering om opprykk mot nummer 14 i Eliteserien. Fire lag rykket ned til 2. divisjon 2013.
Opprykk: Start og Sarpsborg 08
Kvalifisering: Sandnes Ulf beholdt plassen etter kvalifiseringsspill mot Sandefjord, Mjøndalen, Bodø/Glimt og Ullensaker/Kisa.
Nedrykk: Tromsdalen, Bærum, Notodden og Alta
RTVE

Historie

RTVE har røtter tilbake til 1937 da Radio Nacional de España (RNE – Spanias riksradio) startet sendinger fra byen Salamanca. I starten fungerte radioen som et propagandaverktøy for nasjonalistene under den spanske borgerkrigen. Senere ble radioen tatt over av Francisco Francos regime. I 1955 ble RTVE medlem i Den europeiske kringkastingsunion og ble del av Eurovisjonsnettverket i 1960.
Fjernsyn startet opp i Spania i oktober 1956, og i 1973 ble radioselskapet RNE og tv-selskapet Televisión Española (TVE) slått sammen under paraplyselskapet Servicio Público Centralizado RadioTelevisión Española. Etter Francos død i 1975 og den påfølgende demokratiseringen av Spania gjennomgikk kringkasteren en rekke omstruktureringer og endringer. I 1980 ble RTVE omgjort til en selvstendig organisasjon og eget rettssubjekt. I 2007 ble kringkasteren omorganisert nok en gang, til dagens RTVE.

Oppgaver og formål

Som statlig rikskringkaster skal RTVE øke forståelsen og kunnskapen om demokrati og konstitusjonelle prinsipper. Selskapet skal også sikre objektivitet, sannferdig informasjon og sørge for at ulike synspunkter og meninger får slippe til. RTVE skal også tilrettelegge for offentlig debatt og ytringsfrihet og fremme Spanias ulike kulturer og språk.

Økonomi

Fra 1950-årene og frem til 2010 var RTVE sterkt avhengig av reklameinntekter. Etter opprettelsen av private tv-kanaler i 1990, ble det tøffere konkurranse om reklameinntektene og seerne og lytterne. Den økte konkurransen førte RTVE ut i en vanskelig økonomisk situasjon som har ført til flere endringer i selskapets organisering og finansiering.
Fra 1. januar 2010 har 50 prosent av RTVEs utgifter blitt finansiert over det spanske statsbudsjettet. Resten hentes inn gjennom en skatt på 0,9 prosent på mobilabonnementer, 3 prosent av inntektene til frie, private tv-kanaler og 1,5 prosent av inntektene til betal-tv-kanaler. I 2018 har RTVE et budsjett på rundt 1 milliard euro. 
Per 2018 er Rosa María Mateo direktør for RTVE.
Auksjon

Auksjon er en form for salg, der noe skal selges til et utlyst tidspunkt.Ofte har selger satt en minstepris og kan da bestemme senere om et lavere tilbud godtas. Formen på auksjonen vil imidlertid kunne være forskjellig, da etter avtale og andre regler enn nedenfor.
I økonomisk teori er auksjon en metode til å få fastslått markedsverdien av noe som ikke har stabil pris.
Auksjonen ledes av auksjonarius, som holder oversikt over budene og roper opp gjeldende pris. Når budene stopper opp, blir siste pristilbud gjentatt. Dersom samme pris blir gjentatt tre ganger, betyr det at salget er et faktum og der blir slått i bordet, vanligvis med en hammer.
Selger er bundet til å godta ethvert bud som er på topp, så lenge det er over minstepris. Kjøper er bundet til budet + det auksjonarius skal ha, som er en forhåndsoppgitt prosent av den endelige kjøpesummen.
Salgsmetoden har vært i bruk i hvertfall så langt tilbake som år 500 før Kristus.
Ifølge greske kilder startet auksjonene i Babylon. Der ble avholdt årlige auksjoner der kvinner ble solgt med hensikt ekteskap. Det ble betraktet som ulovlig å selge døtre utenom dette. «Vakre» kvinner og enkelte med innflytelsesrike familiebånd ble bra betalt, mens de øvrige ofte måtte ha følge av en medgift for å bli omsatt.
I Romerriket var erobringsgods ofte auksjonert. Romerske borgere kunne også selge unna egen eiendom. Marcus Aurelius solgte visstnok unna så mye av sin arv at salget gikk over to måneder. Mest legendarisk var i år 193 e.Kr, da keiserens livgarde solgte hele Romerriket etter først å ha drept keiseren Pertinax. Kjøperen ble halshogd av den neste erobreren Septimius Severus to måneder senere.
Etter den franske revolusjonen ble adelens eiendeler for en stor del auksjonert bort. Kataloger ble trykket. Militære og kaprede priser både på land og sjø ble vanligvis auksjonert bort med prosenter til deltakerne, inklusive utsteder av bestallinger og kaperbrev.
En amerikansk auksjonarius kalles ofte for «Colonel» som var graden (oberst) til den offiseren som foresto slike auksjoner under den amerikanske borgerkrigen. Salgene i USA foregår ofte rivende fort og med en dreven tungegymnastikk.
Slaver ble solgt på markeder over hele verden fram til motstanden mot slavehandel fikk en slutt på dette. Mange råvarer som bomull, kaffe, te, fisk, blomster og tobakk omsettes på auksjon.
Gunflint Chert

Gunflint chert er en bergartssekvens av båndete jernformasjoner som finnes i Gunflint Range i nordlige Minnesota, USA og vestlige Ontario, Canada langs stranden på nordsiden av Lake Superior.
Svarte lag i sekvensen inneholder mikrofossiler som er 1.9 til 2.3 milliarder år gamle. Stromatolitter som er omvandlet til jaspis er funnet i Ontario. Formasjonen består av vekslende jernoksid- og silika-rike lag . Jernoksidet er hematitt eller magnetitt med ilmenitt mens silikaen er kryptokrystallin kvarts som chert eller jaspis.
Stanley Tyler fant forekomsten med røde stromatolitter i 1953. Han fant også et svart chertlag med små sfærer, stolper og filamenter på mindre enn 10 mikrometer. Elso Barghoorn, en paleobotaniker ved Harvard, fastslo at they were indeed structurally preserved unicellular organisms. I 1965 publiserte de sine observasjoner og navnga en lang rekke med organismer fra Gunflint.
PT-76

Historie og utvikling

De første PT-76 ble levert like etter andre verdenskrig, mens de første produksjonskjøretøyene kom i 1950.  Produksjonen fortsatte helt opp til slutten av 1960-tallet.  De fleste PT-76 i sovjetisk tjeneste ble erstattet av forskjellige stridsvogner og stormpanservogner.
PT-76 har blitt brukt i kamphandlinger av Angola, av Egypt under seksdagerskrigen, av India i konfliktene med Pakistan og av Nord-Vietnam under vietnamkrigen. 
Mange av komponentene fra PT-76 ble brukt i det amfibiske pansrede personellkjøretøyet BTR-50P.
Kina produserte en forbedret PT-76 kalt Type 63, med et annet tårn med 85 mm kanon.

Teknisk

Vognføreren sitter framme i skroget.  Et to-manns tårn er montert midt i kjøretøyet.
Hovedbestykningen er en DT-56T 76,2 mm kanon.  Den kan eleveres fra -4° til +30°.  Ammunisjonen som er tilgjengelig inkluderer AP-T, API-T, HE-FRAG, HEAT og HVAP-T.  De første produksjonsmodellene hadde en annerledesd rekyldemper på munningen.  Noen PT-76 ble utstyrt med en 12,7 mm DShKM mitraljøse på taket.
Motoren er en Model V-6 diesel rekkesekser dieselmotor som yter 240 hk ved 1800 omdreininger i minuttet.  Den er montert sammen med girkassen bak i skroget.  250 liter diesel bringes med i kjøretøyet.
Arnold Wilson

Biografi

Etter første verdenskrig, under Fredskonferansen i Paris i 1919, var han blant de få som foreslo, og med hell skulle få gjennomslag for, at det skulle hete Irak i stedet for det greske Mesopotamia. Iraq var hva araberne hadde kalt det aktuelle området i 1400 år, mens Mesopotamia var benyttet som områdenavn bare i vesten. Navneendringen var også antatt passende for å berede veien for britenes planlagte ekspansjon av det britiske mandatområdet til også å omfatte det oljerike for det meste kurdistanske vilajetet Mosul, i tillegg til de mesopotamiske vilajetene Bagdad og Basra.
Etter San Remo-konferansen i april 1920, da Folkeforbundet gav sin tilslutning til det britiske mandatet, brøt det ut opprør i midtre og sørlige Irak. Disse opptøyene ble ofte slått ned med stor voldsanvendelse av Wilsons administrajon. Det totale antall irakiske døde fra disse opptøyene ble anslått til rundt 10 000 mennesker. Wilson foreslo en kompromissløsning som hans egen regjering ikke ville akseptere, og han ble byttet ut med Sir Percy Cox. 
I 1933 ble han valgt til Member of Parliament for Hitchin. Før annen verdenskrig pådro han seg mye kritikk for sine sterke synspunkter. Tidsskriftet New Statesman hevdet at han var en beundrer av Hitler og uforblommet propagandist for Mussolini og Hitler. George Orwell kalte ham fascist, skjønt han også roste hans mot og hans patriotisme.
Wilson ble senere det tredje medlem av det britiske underhus som ble drept under annen verdenskrig. I den for våpengrenen høye alder på 55 år var han mannskap på et av Royal Airforces bombefly, og styrtet over Frankrike.

Verker

Hans bok The Persian Gulf ble publisert i 1928. Hans bok S.W. Persia: Letters and Diary of a Young Political Officer 1907–1914 ble publisert posthumt, i 1941.
Frøylandsvatnet (Sandnes)

Frøylandsdemningen

Ved utløpet til Frøylandsbekken ligger Frøylandsdemningen, som regulerer vannstanden i Frøylandsvatnet.  
Demningen ble bygd da det ble startet mølledrift i Hommersåkvågen. Dette skulle sikre jevn tilførsel av vann til å drive mølla. Demningen var ferdig og tatt i bruk i 1878.
Ludvig Botnen

Utdanning og yrkeserfaring

Botnen arbeidet som journalist i aviser i Sunnfjord og i Hordaland Folkeblad før han ble redaktør i Firda Folkeblad fra 1934. Han har også vært lærer og rektor ved handelsskolen i Florø.
Ibisfluer

Utseende

Ibisfluene er middelsstore, hårete fluer som som oftest har mer eller mindre flekkete vinger. Bakkroppen er kjegleformet.
Hodet er forholdsvis lite og tett hårete. Fasettøynene er ganske store hos hannene, mindre hos hunnene. I pannen sitter tre punktøyne (ocelli). Antennene er nokså små, med et nyreformet tredje ledd og en lang antennebørste (arista). 
Vingene er store med mange tydelige årer, beina er slanke med lange sporer på leggene (tibiae). 
Larvene er pølseformet med en tilspisset forende, hodekapselen er ganske smal. Bakkroppsleddene har lange, fingeraktige utvekster. På det bakerste leddet har disse utvekstene lange hårfrynser.

Levevis

Hunnene av slekten Atherix legger ofte egg mange sammen, og dør rett etter eggleggingen. Eggene legges i vegetasjon, under broer e.l. rett over rennende vann, og eggklynger kan inneholde flere tusen døde hunner samt eggene de har lagt. Det er mulig at larvene tilbringer det første larvestadiet i eggklyngen, der de kanskje spiser på de døde hunnene, men dette er ikke sikkert vist. 
Larvene er vannlevende rovdyr, som spiser forskjellige insektlarver. De voksne insektene finner man gjerne ved rennende vann, den arten som finnes i Norge synes å ha flygetid i juni-juli. Hunner av slektene Atrichops og Suragina suger blod.
Kortbaneløp på skøyter under Asiatiske vinterleker 1999

Kortbaneløp på skøyter under Asialekene 1999. Kortbaneløp på skøyter var en av flere sporter under de fjerde Asiatiske vinterleker som ble arrangert i Gangwon i Sør-Korea. Det var ti øvelser, fire individuelle og en stafett for menn og detsamme for kvinner. Konkurransene ble avviklet i perioden 31. januar til 1. februar 1999. Sør-Korea ble beste nasjon med seks gullmedaljer foran Kina med fire.
Rue Jules-Cloquet

Rue Jules-Cloquet er en gate i 18. arrondissement i Paris. Den begynner ved 20 passage Charles-Albert og slutter ved 131 boulevard Ney.
Rune Rudberg

Rune Rudberg Band

Våren 2011 innledet Rune Rudberg et samarbeid med bandet Ground Zero og dannet bandet Rune Rudberg Band. Gruppa består i dag av Rune Rudberg på vokal og gitar, Tor Brasetvik på bass, Egil Brattås på gitar, Bjørn Teig på tangenter, Ketil Fog på trommer og Tore Blestrud på steelgitar. 
I 2013 ga gruppa ut albumet Tro. Albumet gikk inn på VG-lista og ble liggende i tolv uker med førsteplass som beste plassering. Sangen Tro ble mye spilt da bandet besøkte Rune Rudbergs bestevenn Rune Edvardsen i Sarons dal. Året etter ble de nominert til Spellemannprisen 2013. Rune Rudberg og bandet er tilknyttet plateselskapet Tylden & Co.
Qom

Qom (persisk: قم) er en by som ligger sør for Teheran i Iran. Byen er administrasjonssenteret for provinsen Qom, og har 959 116 innbyggere (2006). Byens historie går tilbake til 800-tallet. Byen ble ødelagt av den tyrkiske hærføreren Timur Lenk på 1300-tallet og igjen av afghanerne i 1722.
Byen er en av sjiamuslimenes helligste og er Irans teologiske sentrum der mullaene får sin utdannelse.
Etter den iranske revolusjon og på grunn av Ruhollah Khomeini ble byen enda mer betydningsfull. Antallet islamlærde der steg etter 1979 til rundt 50 000. Qom er som lærested for sjiittisk islam lange mer konservativt enn Najaf i Irak, og det er fra Qom at tanken om de geistliges rett og plikt til å styre regjeringen og avkreve full lojalitet fra befolkningen springer ut.
Aktuelt er mistanker om anriking av uran i en underjordisk tunnel i nærheten av byen.

Historie

Området har vært bebodd siden det 5. årtusen f.Kr.

Severdigheter

De mange gravmæler over persiske konger og sjiittiske hellige har gjort Qom til et viktig pilegrimsmål. Berømt er gravmoskeen fra ca. 1600.
Riksoelva

Riksoelva (nordsamisk: Riksojohka) er ei elv i Bardu kommune i Troms og Kiruna kommune i Sverige. Den har utspring på østsida av fjellet Ruovdoaivvit, og renner derfra i en stort sett sørøstlig retning. Den krysser riksgrensa 16 km sør for Innset og løper senere sammen med Snuvrejohka, som munner ut i innsjøen Torneträsk. Hele nedbørfeltet på norsk side av grensa ligger innenfor Rohkunborri nasjonalpark.
Det vestsibirske lavland

Det vestsibirske lavland (russisk: За́падно-Сиби́рская равни́на) er en enormt sletteland som ligger i det vestlige Sibir i Russland.

Geografi

Det vestsibirske lavland strekker seg 1900 km fra Uralfjellene i vest til elva Jenisej i øst, og 2400 km fra Nordishavet til begynnelsen av Altaifjellene i sør. Den er beskrevet som verdens største ubrutte lavland — over halvparten ligger mindre enn 100 moh—og det dekker et område på 2,6–2,7 millioner km², noe som utgjør rundt en tredjedel av Sibir,.
Det vestsibirske lavland har åtte forskjellige vegetasjonsregioner: tundra, skogtundra, nordre taiga, midtre taiga, sørlig taiga, sub-taiga skog, skogssteppe og steppe. Antallet dyrearter på slettelandet varierer fa 107 på tundraen til 278 eller mer i skogssteppe-regionen.
Vintrene på det vestsibirske lavland er lange og strenge. Klimaet på mesteparten av sletta er enten subarktisk eller kontinentalt. Blant de største byene på lavlandet er Surgut og Nizjnevartovsk.

Geologi

Det vestsibirske lavland består for det meste av kenozoiske alluviale avleiringer, og det er usedvanlig flatt. En stigning i havnivået på femti meter ville oversvømme alt land mellom Nordishavet og Novosibirsk. Mange av avleiringene på slettene er resultatet av isdemninger på slutten av istiden, som reverserte elvene Ob og Jenisej slik at de rant sørover mot Det kaspiske hav og muligens også Aralsjøen. Lavlandet er svært sumpete med tallrike innsjøer, og jordsmonnet er stort sett myraktige histosoler og i den treløse nordre delen, histeler. Mot sør ligger verdens sannsynligvis største myr, Vasiuganje, som dekker rundt 51 600 km².
På lavlandets sørlige områder, hvor permafrost stort sett er fraværende, besto den opprinnelige vegetasjonen (som nå stort sett er borte) av rike gressland, som en forlengelse av Den kasakhiske steppe.
Store områder av slettelandet blir oversvømt under vårløsningen, og myrområdene gjør store deler av området uegnet for jordbruk.
De største elvene på Det vestsibirske lavland er Ob, Irtysj og Jenisej. Området inneholder enorme reserver av petroleum og naturgass, og mesteparten av Russlands olje- og gassproduksjon kommer fra denne regionen.